Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: Az Alkotmánybíróság 37/1996. (IX. 4.) AB határozatában
Paragraph Index: 289

3. pontjában a magyar kormány kötelezte magát, hogy azokat a magyar állampolgárokat, akiknek javait e cikk értelmében elvették és nem adták vissza, kártalanítani fogja. E kötelezettségvállalás belső jogalkotási kötelezettséggel jár, így mindaddig, amíg a nemzetközi jogi kötelezettség és a belső jog összhangja nem valósul meg, a mulasztásban megnyilvánuló alkotmányellenes állapot fennáll.” Az eljárás megállapításai alapján az országgyűlési biztos az észlelt alkotmányos visszásság megszüntetése érdekében indítványozta, hogy az Országgyűlés Alkotmányügyi, igazságügyi és ügyrendi bizottsága gondoskodjon a nemzetközi szerződésekkel okozott károk kárpótlásáról szóló törvénytervezet mielőbbi napirendre tűzéséről. A bizottságok végső döntésüket az ajánlásra még nem hozták meg. OBH 4430/1996. A panaszosok az országgyűlési biztoshoz benyújtott kérelmükben kifogásolták a súlyos mozgáskorlátozott személyeknek nyújtható közlekedési kedvezmények hozzájutási feltételeit. Az országgyűlési biztos az emberi méltósághoz való jog és a diszkrimináció tilalmának sérülése miatt indított vizsgálatot. A súlyos mozgáskorlátozottak közlekedése a jogi szabályozás szűkítő rendelkezései miatt nem megoldott. A személygépkocsi-szerzési és -átalakítási támogatásának feltételei között szerepel, hogy a mozgáskorlátozott személy vezetői engedéllyel vagy alkalmassági bizonyítvánnyal rendelkezzen. Az a mozgássérült személy, akinek ezek az igazolványok nincsenek birtokában, csak abban az esetben juthat szerzési támogatáshoz, ha együttélő hozzátartozója — a kormányrendelet szerint érvényes vezetői engedéllyel rendelkező szülője, házastársa vagy a vele legalább egy éve közös háztartásban élő élettársa — írásbeli nyilatkozatban vállalja súlyos mozgáskorlátozott családtagja szállítását. Ki volt zárva a jogosultak köréből az a mozgássérült, aki sem vezetői engedéllyel, sem alkalmassági bizonyítvánnyal nem rendelkezett, és az említett hozzátartozók sem éltek vele. Az együttélő gyermek és testvér — akik vállalhatták volna súlyos mozgássérült szüleik, illetve testvérük szállítását — nyilatkozata alapján a támogatás nem volt igényelhető. A jogszabály előterjesztője a kedvezményezetti kör szűkítő meghatározását azzal indokolta, hogy a korábbi, tágabb hozzátartozói kör segítségét lehetővé tevő szabályozás mellett a kitűzött jogalkotói cél a visszaélések miatt nem teljesült. A szigorító rendelkezések kidolgozásakor arra törekedtek, hogy a támogatás igénybevételekor csak azok a hozzátartozók vállalhassák a súlyos mozgáskorlátozott személy szállítását, akik nagy valószínűséggel eleget is tesznek ezen kötelezettségüknek. A súlyos mozgáskorlátozottak közlekedési kedvezményeiről szóló kormányrendelet említett szabályozási módja alkotmányos visszásságot vetett fel a támogatásból kimaradó moz- 1999/18/II. szám gássérült személyeknek az Alkotmány 54. § (1) bekezdésében deklarált emberi méltósághoz való jogával és a 70/A. § (1) bekezdésben megjelölt hátrányos megkülönböztetés tilalmával kapcsolatban. A vizsgálat elérte célját, az országgyűlési biztosnak az alkotmányos visszásság orvoslására tett ajánlása nyomán a kormány módosította az érintett rendeletet és így az együttélő gyermek és testvér is vállalhatja írásban mozgássérült hozzátartozója szállítását. Kapcsolódó ügyek: OBH 4961/1996, 2299/1997. OBH 4477/1997. A panaszos az országgyűlési biztoshoz intézett beadványában előadta, hogy a Balástyai Általános Iskola közvetlen közelében egy kereskedelmi kft. növényvédőszer-raktárt működtet. Sérelmezte, hogy a raktárban nagy mennyiségű növényvédő szert és műtrágyát tárolnak, mindössze néhány méterre az iskola konyhájától és élelmiszerraktárától. A panasz vizsgálata során felmerült a jogállamiság, valamint az egészséges környezethez és a legmagasabb szintű testi és lelki egészséghez való jog sérelmének gyanúja. Az országgyűlési biztos megállapította, hogy a jelenleg növényvédő szer raktározására szolgáló épületben korábban nevelőotthon működött. 1992-ben a megyei önkormányzat arról döntött, hogy a nevelőotthont felszámolja. Az épület tulajdonjogát a kft. szerezte meg. A jegyző a növényvédő szer és műtrágya nagykereskedelmi raktár üzemeltetéséhez 1995. áprilisban adott működési engedélyt.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes